**Spoštovani!**

Obveščamo vas, da so bili naši partnerji, smučarski centri Unitur d.o.o., Javno podjetje Marprom d.o.o., VABO, d.o.o. in RTC "JAKEC" Trije Kralji d.o.o., uspešni na Javnem razpisu za vlaganje v kakovostno in trajnostno preoblikovanje slovenskega turizma za krepitev njegove odpornosti, ki ga je razpisalo Ministrstvo za gospodarski razvoj in tehnologijo (<https://www.gov.si/zbirke/javne-objave/javni-razpis-za-vlaganja-v-kakovostno-in-trajnostno-preoblikovanje-slovenskega-turizma-za-krepitev-njegove-odpornosti/>).

Sklop A je bil namenjen razvoju in prestrukturiranju večjih slovenskih smučišč v celoletne gorske turistične centre za aktivni oddih in outdoor aktivnosti.

Leta 2019, ko smo podpisali Pogodbo o ustanovitvi Partnerstva za Pohorje, smo se zavezali, da bomo začeli usklajevati cilje in projekte, s pomočjo katerih bo Pohorje postalo zelena destinacija z evropsko uveljavljeno tržno znamko, ki bo privlačna tako v zimskem kot poletnem času.

V skupnem strateškem dokumentu »Strategiji razvoja Pohorja«, ki smo ga potrdili leta 2020, smo se zavedali, da bo njena vrednost tolikšna, kolikor bo v prihodnosti zastavljenih ciljev in predvsem uresničenih projektov.

Uspešnost naših gospodarskih partnerjev nas navdaja z optimizmom, da so se s skupnimi prizadevanji začele uresničevati naše želje po preboju Destinacije Pohorje, ki bo z obnovljenimi žičniškimi napravami in obogateno outdoor ponudbo »živela« 365 dni v letu.

Pomembno je, da je z novostmi seznanjena tudi splošna javnost, zato v nadaljevanju posredujemo opis in vrednost investicij posameznih centrov.

1. **Podjetje UNITUR d.o.o.** se je prijavilo s projektom **»Park Mašinžaga - 1. faza«**. Osrednje mesto bo v Parku Mažinžaga na Rogli namenjeno novi 6-sedežnici Mašinžaga, ki bo zamenjala obstoječi vlečnici Mašinžaga I in Mašinžaga II, postavljeni daljnega leta 1980.

Izklopljiva 6-sedežnica Mašinžaga bo – z  ogrevanimi sedeži in zaščitnimi kabinami - primer najsodobnejše tovrstne tehnologije, s čemer bo smučarjem omogočila bistveno hitrejšo in udobnejšo izkušnjo, hkrati pa bo omogočala prevoz pohodnikov, kolesarjev s kolesi in predvsem tistih, ki se bodo spuščali po Letečem toboganu ali pa po stezi za gorske trikolesnike.

Leteči tobogan (Flying Coaster) predstavlja atraktivno in v slovenskem prostoru ekskluzivno letno-zimsko adrenalinsko doživetje za vsakogar. Obiskovalci se bodo po progi - dolžine dobrih 1.200 metrov in na višini 5 do 8 metrov - z atraktivnimi zavoji spuščali tudi do hitrosti 40 km/h.
Adrenalinska vožnja z gorskimi trikolesniki (Mountain Carts) bo potekala po dobrih 1.500 metrov dolgi stezi, ki se bo spuščala po razgibanem terenu. Gre namreč za varno trikolesno kolo, ki ga »poganja« gravitacija ter katerega hitrost je mogoče prilagajati terenu in energičnosti uporabnika.

V Bike parku Rogla bosta urejeni dve novi družinski progi, namenjeni vsem družinskim članom, ki se bodo po začetnih vajah v kolesarskem poligonu na vrhu Rogle, podali v sam park in se preizkusili na družinam prilagojenih izvirnih elementih.

Navedene atrakcije bodo locirane v neposredni bližini nove 6-sedežnice Mašinžaga, ki bo uporabnikom omogočala enostaven povratek na začetno točko in navdušeno ponavljanje vožnje za vožnjo.

Med novo dodatno ponudbo sodi tudi Gozdni izziv, inovativno doživetje v naravi, namenjeno družinam z otroki od petega leta dalje in manjšim skupinam, ki si želijo svoj prosti čas preživeti na prostem, raziskovati naravo na inovativen način ter se zabavati z reševanjem zabavnih poučnih izzivov, ki ob zaključku prinašajo ugodnosti in zaklad.

Skupna vrednost projekta »Park Mašinžaga - 1. faza«, ki bo zaključen do novembra 2023, je 11,350 mio evrov. Od tega je - s sklepom Ministrstva za gospodarski razvoj in tehnologijo Republike Slovenije - 8 mio evrov pridobljenih iz namenskih evropskih sredstev virov React in proračunskih sredstev Republike Slovenije, medtem ko bo razlika do polne vrednosti zagotovljena iz lastnih sredstev podjetja Unitur.

Več na: <https://www.rogla.eu/si/nacrtujte-obisk/novice/2022/07/420-Unitur-je-za-projekt-Park-Masinzaga-1-faza-na-Rogli-pridobil-8-milijonov-nepovratnih-sredstev?fbclid=IwAR0AciqCrbHJVFUMuaK8hp_N8tRDA5vIW0FXn3L54KDCdl9f0aLkcV5hOYo>

1. **Javno podjetje Marprom d.o.o.** se je prijavilo s projektom **»Modernizacija žičniških naprav in izgradnja outdoor centra Maribor – Areh«**

Ključni investiciji v prijavljenem (celotnem) razpisu sta bili vmesna postaja KKŽ in odstranitev ter izgradnja nove štirisedežnice Ruška. izgradnja vmesne postaje krožno kabinske žičnice Pohorska Vzpenjača bo omogočalo razširitev kolesarskega parka Maribor Bike Park, s čimer bodo gorske kolesarjenja razširili na področje družinskega gorskega kolesarjenja, saj jim nezahtevna trasa manjših naklonov, od vmesne do spodnje postaje krožno kabinske žičnice, omogoča izgradnjo družinske kolesarske proge za gorske kolesarje vseh starosti in kolesarske znanja.

Produkt gorskih gokartov, bo umeščen v projekt kot nov produkt v turistični ponudbi. Vožnja z gorskimi Gokarti bo potekala na progi Ruška – modra proga, ki poteka med zgornjo in spodnjo postajo sedežnice Ruška in bo namenjena tudi vožnji z gorskimi kolesi.

Na treh različnih lokacijah bodo vzpostavljeni trije gibalni oz. motorični parki, ki v poletnih mesecih naslavlja predvsem najmlajše obiskovalce in družine.

Za pristno doživljanje Pohorja pa bo oblikovano tudi 5-zvezdnično doživetje »Raziskovanje skrivnosti pohorskega pragozda«.

Skupna vrednost celotne investicije je 7.459.552,01 EUR , od MGRT so upravičeni do 5.967.641.61 EUR, pod pogojem, da najkasneje v roku šestih mesecev od vročitve tega sklepa pridobijo gradbeno dovoljenje za izvedbo operacije in ga predložijo ministrstvu najkasneje do izstavitve prvega zahtevka za izplačilo.

1. **Podjetje VABO d.o.o.** bo s pridobljenimi sredstvi zamenjalo obstoječe dotrajane vlečnice, in sicer 4-sedežnico za progo Pahernik in 4-sedežnico za progo Kopnik ter vlečnico Velika Kopa. Vzpostavili bodo tudi Park Kope.
2. **RTC "JAKEC" Trije Kralji d.o.o.** bo pridobljena sredstva namenil projektu **»Izgradnja nove štirisedežnice za vzpostavitev butične, doživljajske in adrenalinske ponudbe Treh kraljev na Pohorju«.**

Projekt bo zajemal zamenjavo obstoječe vlečnice Veliki vrh s fiksno štirisedežnico s trakom. Zraven zamenjave vlečnice s štirisedežnico bodo na izstopni postaji sedežnice postavili moderno plezalno steno ter foto kotiček. Prav tako bodo na novo postavili bike park Jakec, ki bo zajemal tri možne trase za spuste s kolesom. Ob štirisedežnici bodo postavili lokostrelski poligon z 24 različnimi tarčami.

Celotna investicija je ocenjena na 3.787.576,76 upravičenih stroškov brez DDV od česar so pričakovana nepovratna sredstva s strani MGRT 3.030.061,41 EUR.

Bodimo ponosni na to, kar nam je uspelo in naj se pisanje uspešne zgodbe na Pohorju nadaljuje tudi v prihodnje!